
Meddőségi problémák pszichoszociális jellemzőinek vizsgálata

Kulcsszavak: fertilitási nehézségek; életminőség; depresszió; önértékelés
Bevezetés: A termékenység-terméketlenség kérdésköre egyre jelentősebbé válik. Európában
és a világ számos jóléti társadalmában a demográfiai adatok romló tendenciát mutatnak: a
termékenységi arányszám csökkenésével egyidőben a meddőségi problémák prevalenciája is
emelkedik, a WHO adatai alapján a reproduktív korban lévők 10-15%-át érinti. A meddőség
hátterében számos kóroki tényező húzódik meg, gyakran a PCOS és az endometriózis kórképe.
A szakirodalom elsősorban medikális oldalról tárgyalja a szindrómát, az újabb, reproduktív
egészségpszichológiai vizsgálatok már komplex módon, a kórképpel együtt járó lélektani
tényezőket is elemzik. Az infertilitás összetett pszichés tünetegyüttes, mely önértékelési
zavarral, az énkép és a testkép sérülésével, megemelkedett érzelmi distresszel, szorongással,
depresszióval járhat együtt, - a meddőség nem csupán biológiai probléma, hanem jelentős
pszichoszociális kihívás is.

Célkitűzés: Kutatásunk célja a meddőséggel járó pszichoszociális jellemzők feltárása.

(Anyag és) Módszer: Teherbeesési nehézségekkel küzdő nőket vizsgáltunk (N= 287), ebből
101 fő diagnosztizáltan infertilis. Az online kérdőíves keresztmetszeti vizsgálat validált
kérdőívek (Beck Depresszió Kérdőív (BDI), Rosenberg Önértékelési Skála (ROS), és a
Nemzetközi FertiQoL Kérdőív felhasználásával készült.

Eredmények: A vizsgált személyeknél csökkent önértékelést igazoltunk: 24,36 (ROS) és
megemelkedett szintű lehangoltságot (BDI): 40% enyhe depressziós, 34% középsúlyos, 11%
súlyos depressziós tüneteket mutat. BDI és ROS közötti korreláció: -0,489. Az életminőségi
mutatók a FertiQoL kérdőív minden alskáláján csökkent értékeket mutatnak - emocionális
ÉM:57,21; testi/kognitív ÉM:61,15; szociális ÉM:67,42; párkapcsolati ÉM:75,42).

Következtetés: Vizsgálatunk során igazolást nyert: a szülővé válás beteljesülésének
elmaradása komoly lelki teherrel jár. Csökken az önértékelés, jellemző a lehangoltság, az
életminőség romlása jelentkezik számos életterületen. Indokolt a meddőséggel küzdő nők és
partnerük lelki gondozása, a traumafeldolgozás elősegítése, a jó pszichológiai válaszok
megtalálásának támogatása.



